สวัสดีค่ะ อยากจะสอบถามหน่อยค่ะ พอดีไปฉีดยาคุมเข็มแรกมาเดือนที่แล้ว ไปฉีดวันแรกที่มีประจำเดือนมาเลย ประจำเดือนมาแค่ 3 วันแล้วก็หยุด (ซึ่งปกติจะมาประมาณ 5 วันค่ะ) แล้วพอมาเดือนนี้ประจำเดือนเคลื่อนจากเดือนก่อนมาอาทิตย์นึง แล้วประจำเดือนก็มาติดต่อกัน 2 อาทิตย์แล้วยังไม่หาย(มาแบบกระปริดกระปรอย) ไปหา ให้ยาหยุดเลือดกับยาฮอร์โมนมา ทานไปได้ 5วัน ประจำเดือนก็ยังคงมาอยู่ไม่มีปริมาณน้อยลง ยังคงคงที่เหมือนเดิม แล้วเมื่อวานไปซ้ำให้ฉีดยาหยุดเลือด พอมาวันนี้ ปัจจุบันเลือดก็ยังมาเหมือนเดิม ตอนนี้จนปัญญาแล้วค่ะ เครียดด้วยกลุ้มใจด้วย ไม่ทราบว่าพอจะมีทางไหนช่วยได้บ้างอีกมั้ยคะ
สวัสดีค่ะ การใช้ยาคุมแบบฉีดนั้น มีประสิทธิภาพในการคุมกำเนิดสูงมาก ฉีดทุก 1 หรือ 3 เดือนขึ้นกับชนิดของยาผลข้างเคียงที่เกิดจากการฉีดยาชนิดนี้ที่อาจพบได้บ่อยๆเช่น การมีเลือดออกผิดปกติทางช่องคลอดแบบกระปริดกระปรอย ประจำเดือนมาไม่สม่ำเสมอ ซึ่งหากมีอาการเป็นมาก อาจมีการใช้ยาปรับฮอร์โมนเพื่อรักษาอาการเป็นช่วงๆภายใต้การดูแลของแพทย์จากอาการดังกล่าวมานั้น อาจจะยังเป็นผลข้างเคียงจากการใช้ยาคุมกำเนิดได้ สาเหตุอื่นๆเช่น มีการติดเชื้อหรือมีเนื้องอกของอวัยวะสืบพันธุ์เพศหญิง แต่อาจจะบอกได้ยากขณะมีการใช้ยาฉีดคุมกำเนิดแนะนำว่าถ้าไม่สบายใจมาก และอาการเป็นมากจนรบกวนการใช้ชีวิต ควรแจ้งแพทย์ที่ดูแลให้ทราบ เพื่ออาจจะพิจารณาเปลี่ยนวิธีการคุมกำเนิด และสังเกตอาการว่าหลังการเปลี่ยนวิธีการคุมกำเนิดแล้วยังมีอาการผิดปกติหรือไม่ ถ้ายังมีอยู่ ก็จะต้องหาสาเหตุอื่นๆที่อาจเป็นไปได้ต่อไป